በአንድ ወር ውስጥ የ8100 A ከ 4 ነጥብ 3 ሚሊዮን ብር በላይ ገቢ ተገኝቷል ተባለ
አዲስ አበባ፡- የ8100 A አጭር የሞባይል ሎተሪ መልዕክት በአንድ ወር ውስጥ ወደ 400ሺ ሰዎች ቤተሰብ ሆነው በመሳተፍ ከ 4 ነጥብ 3 ሚሊዮን ብር በላይ ገቢ መገኘቱን የታላቁ ህዳሴ ግድብ ግንባታ ህዝባዊ ተሳትፎ አስተባባሪ ብሄራዊ ምክር ቤት ጽህፈት ቤት ገለፀ፡፡ 
ጽህፈት ቤቱ ትናንት ለዝግጅት ክፍሉ በላከው መግለጫ እንዳመለከተው፤ ለታላቁ የህዳሴ ግድብ ግንባታ ገቢ ማሰባሰቢ መንገዶች መካከል የ8100 A አጭር የሞባይል ሎተሪ መልዕክት ይገኝበታል፡፡ የአጭር የሞባይል ሎተሪው በአንድ ወር ጊዜ ውስጥ አራት መቶ ሺ ሰዎች ታሳትፈውበት አራት ነጥብ ሶስት ሚሊዮን ብር ተገኝቷል፡፡ 
በሌላ በኩል ለግድቡ ግንባታ የሚውል የተለያዩ መንግሥታዊ፣ የግል ተቋማት እና ግለሰቦች የቦንድ ሳምንቱን በማስመልከት የገንዘብ ስጦታ በማድረግ ላይ መሆናቸውን መግለጫው ጠቅሷል፡፡ ከነዚህም አትሌቲክስ ፌዴሬሽን አንድ ሚሊዮን ብር፣ ዋሪት ሙሉ ጥላ ኃላፊነቱ የተወሰነ የግል ድርጅት አንድ ሚሊዮን ብር፣ የኢትዮጵያ ልማት ባንክ አምስት ሚሊዮን ብር እና የብሄራዊ መረጃ አገልግሎት ሶስት ሚሊዮን ብር በስጦታ ማበርከታቸውን መግለጫው አትቷል፡፡
እንደ መግለጫው፤ ከሀገር ውጭ ያሉ የዲያስፖራ አባላትም የገንዘብ ስጦታ እየላኩ ሲሆን ለአብነት አትሌት በላይነህ ዲንሳሞ አሜሪካ ሆኖ 100ሺ ብር፣ ስማቸው እንዳይጠቀስ የፈለጉ አንድ ኢትዮጵያዊም 2ሺ ዶላር በመላክ በስጦታ ድጋፍ አድርገዋል፡፡ ሌሎችም የተለየ ተቋማት እና ግለሰቦችም ድጋፍ በማድረግ ላይ ናቸው፡፡ 
ግድቡ በሰዓት የሚያመነጨው ኢነርጂ 15ሺ 692 ጊጋዋት ሲሆን ሶስት ተርባይን በመቀነስ 210 ሚሊዮን ዶላር ወጪ ማዳን መቻሉ እና በአሁኑ ወቅት የመጀመሪያ ኃይል ማመንጫ ሁለት ተርባይኖች የውሃ ማውረጃ የብረታ ብረት ሥራም ሙሉ ለሙሉ ተጠናቆ ኮንክሪት መልበስ ሥራ መጀመሩን መግለጫው ይጠቁማል፡፡ 
ግንባታውም 73 በመቶ መጠናቀቁ ከፕሮጀክት ጽህፈት ቤቱ መገለፁን የጠቀሰው መግለጫው፤ የብረታ ብረት ሥራው 26 በመቶ መድረሱ ሥራው በባለሙያዎች በፍጥነት እየተሰራ መሆኑን እንደሚያመላክት መግለጫው ጠቅሷል፡፡ ከዚህ ቀደምም ሙሉ ለሙሉ የተጠናቀቀው አምስት ነጥብ ሁለት ኪሎ ሜትር ርዝመት እና 50 ሜትር ከፍታ ያለው የኮርቻ ግድብ እንዲሁም በመጠናቀቅ ላይ የሚገኘው የውሃ መስተንፈሻ ሥራው የሚያሳዩት ግንባታው ከፍተኛ ደረጃ ላይ መድረሱ እና የቀረው 27 በመቶ ለማጠናቀቅ እየተሰራ እንደሚገኝ መግለጫው ያመለክታል፡፡
አዲስ ዘመን ሚያዝያ 20/2012መርድ ክፍሉ